Juc cuti Tayta Diosta mañacunäpaj cajman aywarcaycashächo tincurä dyablupa munayninwan musyapacoj jipashwan.
Musyapacur patrunninta sumaj gänachiran.
Chay jipashga Pablutawan nogacunata gatirämaran:
«Cay runacunaga Tayta Dios munashanno cawajmi.
Paycunami gamcunata willapaycäshunqui imano salbacunayquipaj cashantapis» nir.
Waran-waran rimaptin Pabloga mana awantacur jipashta rimachej dyabluta niran:
«Jesucristupa jutinchömi gamta gargö cay jipashpita witicunayquipaj.»
Chayno niptin jinan öra dyabluga aywacuran.
Chaymi jipashpa patrunnincunaga guellayta manana gänananpaj cashanta tantiyacurir Pablutawan Silasta prësu chariran.
Nircur läsacho autoridäcuna jusgananpaj aparan.
Chay autoridäcunaman chayaycachirna niran:
«Cay runacunaga Israelcuna caycashpanmi marca-masinchïcunata rabyaycächin.
Quiquincunapa custumrincunatami yachachin.
Chaycunata noganchi Roma runacunaga manami rurashwanchu.»
Niptinmi llapan runacuna Pablupawan Silaspa contran ricacuran.
Autoridäcuna niptinna Pablutawan Silastaga röpanta jorguparcur wiruran.
Sumaj wirurcachir carsilman wichgachiran.
Nircur carsil täpajtana «sumaj täpay» niran.
Chaymi Pablutawan Silastaga ruri cajman wichgaran.
Chaquincunatapis sëpuman amuchiran mana gueshpinanpaj.
Pullan pagasmanna Pabluwan Silasga Tayta Diosta mañacurcaycaran,
alabarcaycaran.
Chaytaga waquin prësucunapis wiyaran.
Chay örami illajpita fiyupa timlur caran.
Pergacunapis cuyuriran.
Llapan puncucuna quichacäcuran.
Prësucuna watarashan cadinacunapis cachacäcuran.
Carsil täpaj ricchariptenga puncucuna quicharaycaran.
Chaymi prësucuna gueshpishanta yarpar sablinta chutarir tucsicurinanpäna caycaran.
Chaura Pablo gayacuran «Ama tucsicuychu.
Llapanëmi caycä» nir.
Niptin carsil täpäga «achquita sindiy» niran.
Nircorga cörriypa yaycurcur Pablupawan Silaspa ñaupanman sicsicyaycar gongurpacuycuran.
Nircur juclla jawaman pusharcur niran:
«Taytacuna,
¿imataraj ruräman salbacunäpaj?»
Chaura paycuna niran:
«Tayta Jesusman yäracuy.
Chauraga salbashami canquipaj gam y wasiquicho tiyajcunapis.»
Chaypitaga carsil täpajta llapan famillyantinta Tayta Jesuspa willacuyninta willaparan.
Chay chacaylla carsil täpäga Pablupawan Silaspa garan rachishancunata mayllaparcur jampiparan.
Nircur quiquinpis wasincho llapan tiyajcunapis bautisacuran.
Wasinman pusharcur gararan.
Tayta Diosman yäracuyninpami carsil täpajpis wasincho llapan tiyajcunapis cushisha carcaycaran.
Tutanninnami autoridäcunaga suldärucunata cacharan carsil täpaj runaman «Pablutawan Silasta cachariycuy» nir.
Chaura carsil täpäga Pabluta willaran «Autoridäcunami willachimasha gamcunata cachaycunäpaj.
Cananga mana manchacuyllapana aywacuy ari» nir.
Pabluna niran:
«Roma runa caycaptëpis llapanpa ñaupancho astichimasha.
Nircorga manaraj sumaj tapucachashpan wichgachimasha.
Cananga ¿pacayllapa cachaycachimaytachu munan?
¡Manami!
Quiquincunaraj shamuchun jorgamänanpaj.»
Niptin suldärucunaga autoridäcunata willaran.
Roma runa cashanta musyar autoridäcunaga fiyupa manchariran.
Chaura carsilman aywaycur Pablutawan Silasta ruwaran perdunananpaj.
Nircurna carsilpita jorgurir ruwaran chay siudäpita aywacunanpaj.
Carsilpita llojshirirna Lidiapa wasinman aywacuran.
Ermänucunawan tincur sumaj shacyächiran.
Nircurna chay siudäpita aywacuran.